b'\n_START_ARTICLE_\nJosip Birsa\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gori\xc5\xa1kega gostilni\xc4\x8darja Petra Birse. V rojstnem kraju je obiskoval ljudsko \xc5\xa1olo in gimnazijo (1902-1912). \xc5\xa0tudiral je matematiko in filozofijo na Dunaju. \xc5\xa0tudij je med 1. svetovno vojno nadaljeval v Z\xc3\xbcrichu. Po vojni pa je leta 1922 doktoriral na Univerzi v Zagrebu. \xc5\xa0e preden je kon\xc4\x8dal \xc5\xa1tudij je bil po povratku iz \xc5\xa0vice suplent na gimnaziji v Ko\xc4\x8devju. Po kon\xc4\x8danem \xc5\xa1tudiju pa postal novinar pri dnevniku Jugoslavija (1922), stopil nato v uredni\xc5\xa1tvo Slovenskega naroda in bil od 1925 pri \xc4\x8dasopisu Jutro, tu je ostal do oktobra 1929. Nato je v Ljubljani prevzel uredni\xc5\xa1tvo ljubljanske podru\xc5\xbenice jugoslovanske tiskovne agencije Avala. Decembra 1937 se je umaknil v zasebno \xc5\xbeivljenje. Po 2. svetovni vojni je \xc5\xbeivel v Gorici, kjer je delal pri Okro\xc5\xbenem narodnoosvobodilnem svetu za Gori\xc5\xa1ko in sodeloval pri zbiranju gradiva za mednarodno mirovno konferenco v Parizu. Kasneje je \xc5\xbeivel v Kopru, nazadnje pa je bil profesor na slovenskih strokovnih \xc5\xa1olah v Trstu._NEWLINE_Birsa je \xc5\xbee kot dijak sodeloval pri urejanju revije Na\xc5\xa1i zapiski v Gorici (Na\xc5\xa1i zapiski, socialna revja, izhajala 1902/1903 v Ljubljani in Gorici), kasneje pa je kot novinar pisal o politi\xc4\x8dnih in kulturnih vpra\xc5\xa1anjih, posvetil se je zlasti glasbeni kritiki. Leta 1927 je pred volitvami napisal bro\xc5\xa1uro Dejanja govore, po 2. svetovni vojni pa je skupaj z Andrejem Budalom uredil Trinkov zbornik (COBISS) Pri tiskovni agenciji Avala pa je leta 1931 uvedel radijsko oddajanje vesti.'